Il-grupp Firelight nieda llum il-video uffiċjali tal-kanzunetta ‘Coming Home’ li se tkun qiegħda tirrappreżenta lil Malta fil-Eurovision Song Contest f’Mejju li ġej fil-kapitali Daniża, Copenhagen. Il-video nġibed f’għadd ta’ lokalitajiet f’Malta. Madankollu ħafna mill-filmati nġibdu f’Ta’ Qali f’sit qrib il-park tal-familja li nbidel “f’żona ta’ gwerra”. L-istorja mnissla mit-titlu tal-kanzunetta, tittratta suldat li qiegħed imur lura fi ħdan il-familja tiegħu wara li tqabad fil-gwerra. Minbarra l-band Firelight immexxija minn Richard Micallef idoqq il-kanzunetta ‘Coming Home’, kienu bosta l-atturi li tqabbdu biex jieħdu sehem f’din il-produzzjoni li se tkun qed isservi ta’ promozzjoni għall-kanzunetta Maltija. Il-video li huwa produzzjoni tal-PBS nħadem taħt it-tmexxija ta’ Rodney Gauci waqt li l-koppja Duane u Angie Laus ħadmu fuq l-iskript, il-muntaġġ, id-direzzjoni u l-istorja tiegħu.  Min-naħa tiegħu s-Sur Charles Ahar kien responsabbli mill-fotografija. Il-Kap Eżekuttiv tal-PBS, Anton Attard, qal li l-video tal-lirika tal-kanzunetta ntlaqa’ tajjeb ħafna u qal li jinsab kunfidenti li anke dan il-video se jintlaqa’ tajjeb. L-appell hu li n-nies jarawh u jixxerjawh fuq Facebook u siti oħrajn biex tikber il-popolarità tal-kanzunetta lil hinn minn xtutna.